19. schôdza NR SR - 5.deň - A. dopoludnia
Dátum: 2024-09-18
Poslanec: Mesterová, Zuzana (PS)
Druh vystúpenia: Vystúpenie

78. Ďakujem pekne za slovo, pán predsedajúci. Keďže tento návrh vyvolal takú podnetnú diskusiu, tak ešte zhrniem záverečné fakty, aby neostali nejak v zabudnutí tejto rozpravy. Hovorím za Progresívne Slovensko, ale myslím, že v tejto konkrétnej veci môžem si dovoliť povedať za celú opozíciu, že celá opozícia, tak ako v prvý deň atentátu, tak do dnešného dňa, tento ohavný čin odsudzuje. Chce, aby bol náležite vyšetrený, aby bol transparentne vyšetrený, aby informácie z vyšetrenia tohto skutku boli sprístupnené verejnosti tak, aby nebolo pochybnosti o tom, čo sa stalo a prečo sa tak stalo. Nie je to preto, aby sme tu politikárčili. Je to najmä preto, že my vnímame rolu premiéra v istej pozícii nadstranícky, nie ako pán Jarjabek. Ja nevnímam Roberta Fica ako vášho premiéra, stal sa premiérom tejto krajiny. My výsledky voľby rešpektujeme. Je premiérom všetkých občanov a občaniek tejto republiky, či sa to niektorým páči, nepáči. Môj osobný názor v tomto nie je dôležitý. Je premiérom celej krajiny a celá krajina si zaslúži vedieť, či táto pozícia, táto inštitúcia bez ohľadu na to, kto ju vykonáva, je náležite chránená, pretože od ochrany tejto funkcie záleží do veľkej miery aj stabilita tohto štátu. Preto sme tento návrh podali, preto sme zriadili, navrhujeme zriadiť prešetrovaciu komisiu na pôde Národnej rady, pretože Národná rada je ten orgán, ktorý aj vyslovuje dôveru tejto vláde. Je zložená tak z koaličných, ako aj opozičných zástupcov. Všetci tu zastupujeme občanov a občianky bez ohľadu na to, či sme naľavo, alebo napravo. Čo sa týka výrokov, ktoré zazneli v rozprave, pán Ševčík a myslím, že aj pán Kalivoda, nepochopili ste zámer zriadenia tejto komisie. Táto komisia nemá zasahovať do trestného konania. Táto komisia by mala byť zriadená primárne na to, aby prešetrila, alebo nejakým spôsobom odkontrolovala to, či orgány štátu konali tak, ako majú. Nie ako koná prokurátor vo veci útočníka, nie ako konaná prokurátor v trestnom konaní. Táto komisia mala byť zriadená na to, aby poslanci Národnej rady zo všetkých klubov, za všetky strany mali možnosť nahliadnuť do vyšetrovania toho, či štát nepochybil v ochrane premiéra ako funkcie, ktorá, od ktorej závisí z veľkej miery stabilita tohto štátu. Toto je toho pointa. Je absolútne bezpredmetné, či my si tú dôverujeme, alebo nedôverujeme, pretože tá komisia mala kontrolovať fakty, nie politické názory, nie politický boj. Toto je primárny dôvod prečo sme tento návrh podali. Jednak preto, lebo máme tri najvyššie ústavné funkcie, ktoré momentálne nevieme, či sú náležite chránené zo strany štátu a je to veľmi vážna situácia vzhľadom na to, koľko vo verejnom priestore je dennodenne vyhrážok, koľko je nenávistných prejavov, a to nielen voči vám, to je aj voči nám a je to aj voči bežným ľuďom. A je dobrý signál v spoločnosti, ak Národná rada ako najvyšší zákonodarný orgán, ale v istej miere aj kontrolný orgán, berie situáciu vážne a chce vedieť, čo sa v tomto štáte deje a či tento štát je náležite pripravený chrániť záujmy občanov a ich ústavných činiteľov. Čiže ešte raz vás prosím, bez politického podfarbenia, zamyslite sa nad tým s racionálnym nejakým vyhodnotením, či takúto komisiu nepotrebujeme, aby sme naozaj dali verejnosti odpovede aj sami pre seba. A je to aj úcta k premiérovi, či tento štát dokáže chrániť svojich najvyšších ústavných činiteľov. Ďakujem pekne.